b'\n_START_ARTICLE_\nJyvitetty pinta-ala\n_START_PARAGRAPH_\nJyvitetty pinta-ala on laskennallinen ala, jota on k\xc3\xa4ytetty useimmissa ennen vuotta 1992 rakennetuissa asunto-osakeyhti\xc3\xb6iss\xc3\xa4 tasoittamaan samankokoisten asuntojen laadullisia eroja, esimerkiksi sijaintia, tai rakennuskustannusten eroja.  Jyvityst\xc3\xa4 k\xc3\xa4ytet\xc3\xa4\xc3\xa4n yh\xc3\xa4 m\xc3\xa4\xc3\xa4ritett\xc3\xa4ess\xc3\xa4 yhti\xc3\xb6n perustamisvaiheessa huoneistojen osakkeiden jakosuhdetta._NEWLINE_Jyvitetty\xc3\xa4 pinta-alaa voidaan k\xc3\xa4ytt\xc3\xa4\xc3\xa4 asunto-osakeyhti\xc3\xb6n vastikkeiden, huoneiston vuokran tai asumisoikeusasunnon k\xc3\xa4ytt\xc3\xb6vastikkeen perustana. Asuntoyhti\xc3\xb6iss\xc3\xa4 se on yleens\xc3\xa4 merkitty yhti\xc3\xb6j\xc3\xa4rjestykseen. Vuoden 1992 j\xc3\xa4lkeen rakennetuissa asuntoyhti\xc3\xb6iss\xc3\xa4 yhti\xc3\xb6j\xc3\xa4rjestyksess\xc3\xa4 on merkitt\xc3\xa4v\xc3\xa4 varsinainen huoneistoala, ja mahdollinen jyvitys asuntojen v\xc3\xa4lill\xc3\xa4 n\xc3\xa4kyy esimerkiksi eri kerroksissa olevien samankokoisten asuntojen vaihtelevassa osakem\xc3\xa4\xc3\xa4r\xc3\xa4ss\xc3\xa4. Yhti\xc3\xb6vastike maksetaan pinta-alan tai osakem\xc3\xa4\xc3\xa4r\xc3\xa4n mukaan, tavan m\xc3\xa4\xc3\xa4ritt\xc3\xa4\xc3\xa4 yhti\xc3\xb6j\xc3\xa4rjestys._NEWLINE_Huoneiston jyvitetty pinta-ala on todellinen huoneistoala neli\xc3\xb6metreiss\xc3\xa4 kerrottuna huoneistokohtaisella kertoimella. Jyvityskerroin m\xc3\xa4\xc3\xa4r\xc3\xa4ytyy asunnon koon ja sijainnin mukaan. Jyvitys perustuu yhti\xc3\xb6n perustamisvaiheessa arvioituun kysynt\xc3\xa4\xc3\xa4n ja tarjontaan, ei lains\xc3\xa4\xc3\xa4d\xc3\xa4nt\xc3\xb6\xc3\xb6n. Kaikki asuinhuoneistoiden hallintaan oikeuttavat osakkeet ovat samanarvoisessa asemassa asunto-osakeyhti\xc3\xb6ss\xc3\xa4, yhti\xc3\xb6n perustamisvaiheessa p\xc3\xa4\xc3\xa4tetty jyvitys vaikuttaa vain niiden lukum\xc3\xa4\xc3\xa4r\xc3\xa4\xc3\xa4n kussakin huoneistossa._NEWLINE_Asunnon koon kasvaessa neli\xc3\xb6metri\xc3\xa4 kohti lasketut rakennuskustannukset pienenev\xc3\xa4t. Jyvityskertoimella saadaan yhti\xc3\xb6n kulut jaettua paremmin rakennuskustannuksia vastaavasti. Pieniss\xc3\xa4 asunnoissa jyvitetty pinta-ala on suurempi kuin todellinen pinta-ala. Vastaavasti suuremmissa asunnoissa jyvitetty ala on pienempi._NEWLINE_Jyvityksell\xc3\xa4 korjataan my\xc3\xb6s rakennettavien asuntojen laadullisia eroja. Alimpien kerrosten huoneistoihin kantautuu yleens\xc3\xa4 enemm\xc3\xa4n \xc3\xa4\xc3\xa4ni\xc3\xa4 yl\xc3\xa4kerroksista ja porrashuoneesta. Maisemat ovat ylh\xc3\xa4\xc3\xa4lt\xc3\xa4 yleens\xc3\xa4 paremmat. Ylemmiss\xc3\xa4 kerroksissa tarvitaan hissi\xc3\xa4 enemm\xc3\xa4n kuin alemmissa, jolloin hissin k\xc3\xa4ytt\xc3\xb6kustannukset vaikuttavat jyvityksess\xc3\xa4. Jyvityskertoimilla saadaan ylempien kerrosten pinta-ala suuremmaksi, alempien pienemmiksi. Laadullisesti hieman paremman asunnon omistaja maksaa hivenen suuremman osuuden yhti\xc3\xb6n kuluista._NEWLINE_Useimmat asunto-osakeyhti\xc3\xb6n kustannukset jaetaan asuntojen v\xc3\xa4lille jyvitetyn pinta-alan tai jyvityksell\xc3\xa4 korjatun osakem\xc3\xa4\xc3\xa4r\xc3\xa4n mukaan. Toisaalta my\xc3\xb6s kunkin asunnon \xc3\xa4\xc3\xa4nivalta yhti\xc3\xb6n asioista p\xc3\xa4\xc3\xa4tett\xc3\xa4ess\xc3\xa4 m\xc3\xa4\xc3\xa4r\xc3\xa4ytyy saman jyvityksen mukaan. Tyypillisesti uudemmissa yhti\xc3\xb6iss\xc3\xa4 jokaisella huoneistolla on jyvityksen mukainen m\xc3\xa4\xc3\xa4r\xc3\xa4 yhti\xc3\xb6n osakkeita, ja niiden mukainen \xc3\xa4\xc3\xa4nivalta yhti\xc3\xb6kokouksessa.\n_START_SECTION_\nJyvitys-termin alkuper\xc3\xa4\n_START_PARAGRAPH_\nTermi jyvitys pohjautuu maatalousyhteiskunnan aikaiseen k\xc3\xa4yt\xc3\xa4nt\xc3\xb6\xc3\xb6n, jossa viljelysmaan arvoa esimerkiksi verotusta tai tilusten jakamista varten arvioitaessa otetaan huomioon maa-alueen pinta-alan lis\xc3\xa4ksi sen suhteellinen tuottavuus, eli se kuinka monta jyv\xc3\xa4\xc3\xa4 se keskim\xc3\xa4\xc3\xa4rin tuotti yht\xc3\xa4 kylvetty\xc3\xa4 jyv\xc3\xa4\xc3\xa4 kohti (jyv\xc3\xa4luku). Jyvitys on siis keino tasata samaa suuretta olevia eriarvoisia m\xc3\xa4\xc3\xa4ri\xc3\xa4.'